Plaaswerker kom op jong vrou se liggaam afDie polisie op die toneel. Die foto is digitaal gemanipuleer om die liggaam te verbloem. Foto: Verskaf ŉ Plaaswerker het Maandag op die liggaam van ŉ jong vrou afgekom langs ŉ pad in die Heidelberg-omgewing in Gauteng. Kapt. Thivhulawi Tshilate, polisiewoordvoerder, het aan Maroela Media gesê die vrou, tussen 25 en 35 jaar oud, se liggaam is langs die R550 in die Rooikraal-plaasgebied aangetref. “ŉ Plaaswerker het omstreeks 07:00 op haar liggaam afgekom en dadelik die polisie ontbied. Die vrou se liggaam het kneusplekke regoor oor die lyf gehad en haar gesig was geswel,” het Tshilate gesê. Die polisie vermoed die vrou is elders aangerand en vermoor, waarna haar liggaam langs die pad gestort is. Sy het geen bewys van identiteit aan haar gehad nie. Die polisie het ŉ beroep op die publiek gedoen om met inligting na vore te kom om te help om haar uit te ken. “Die vrou het ŉ ligte gelaatskleur en is omstreeks 1,6 meter lank. Sy het lang hare en is middelmatig gebou. Sy het ŉ swart bloes aangehad met groen, geel en pienk blommetjies op. Sy het pienk onderklere aangehad.” Enigiemand wat moontlik weet wie die vrou is of wat meer inligting oor haar moord het, word versoek om die naaste polisiestasie of Crime Stop by 0861 10111 te bel. Die polisie op die toneel. Die foto is digitaal gemanipuleer om die liggaam te verbloem. Foto: Verskaf